Norges Døveforbund ønsker at alle døveforeningene stiller de samme spørsmålene fordi når Stortingsrepresentantene møtes på Stortinget så kjenner de igjen spørsmålene.

Forbundsstyret har valgt ut fire temaer som vi oppfordrer lokallagene til å bruke i deres møter med Stortingskandidatene. Det går på opplæring, språk, diskriminering/tilgjengelighet og om tegnspråktolker.

Det står døveforeningene fritt å stille flere spørsmål i tillegg til de fire områdene som er valgt.

**1 - Skole**
**Hvordan vil ditt parti bidra til at døve og hørselshemmede barn får oppfylt sine
rettigheter til språk nedfelt i opplæringsloven?**
Det innebærer:
- Et nettverk med tegnspråk
- En adekvat psykososial utvikling i samvær med andre døve og hørselshemmede elever
- Hvordan kan staten sikre at døve og hørselshemmede barns rett til tospråklig opplæring ivaretas?

**2 - Språk**
Norsk tegnspråk er offisielt anerkjent som et fullverdig språk på lik linje med andre språk, jfr. St meld nr 35 (2007-2009) «Mål og meining». Regjeringen arbeider med en ny allmenn språklov som skal legges frem for Stortinget. I den nye språkloven vil norsk tegnspråk bli omtalt.

Norges Døveforbund er den eneste brukerorganisasjonen som kjemper for å forsvare, og fremme norsk tegnspråk i samfunnet.

**Hvordan vil ditt parti sikre at norsk tegnspråk ivaretas som en del av norsk kulturarv?**

**Vil ditt parti akseptere og anerkjenne at Norges Døveforbund også er en språkpolitisk organisasjon og derfor må få økonomisk støtte for det språkpolitiske arbeidet?**

**3 - Diskriminerings- og tilgjengelighetsloven**
**Hvordan vil ditt parti bidra til at døve og hørselshemmede får muligheter til fullverdig samfunnsdeltakelse?**
Eksempler: direkteteksting på tv, tegnspråktolk, tilgang til arbeidsliv, visuell
informasjon i samferdselssektoren, nødtjenesten via mobil og tegnspråktolking på offentlige arrangementer

**FN konvensjonen som norske myndigheter har ratifisert**
Hvordan vil ditt parti implementere intensjonen til FN konvensjon om rettigheter for personer med nedsatt funksjonsevne (CRPD)

**4 - Utdanning og organisering av tegnspråktolker og skrivetolker/tekstere**
Det er mangel på tegnspråktolker. En del av tolkene brukes som skrivetolker.

Skrivetolking utgjør en svært liten del av den treårige tegnspråktolkeutdannelsen på høyskolene.

Det er god samfunnsøkonomi å etablere skrivetolkutdanning ved Høgskolen i Bergen (HiB), da det vil frigjøre mye ressurser til tegnspråktolking – og man vil kunne dekke behovet for skrivetolking å en bedre måte.

**Hvordan vil ditt parti takle denne saken?**